Το κοκκινιστό μοσχάρι της Ελένης Ροδά
Η γνωστή ερμηνεύτρια και εξαιρετική οικοδέσποινα Ελένη Ροδά μας έδωσε τη συνταγή της για μοσχάρι κοκκινιστό, σερβιρισμένο με ρύζι σε φόρμα.
1.300 γρ. ποντίκι σπάλας μοσχαρίσιο, κομμένο σε κύβους 3-4 εκ., 2 ξερά κρεμμύδια μέτρια, ψιλοκομμένα, 2 σκελίδες σκόρδο, λιωμένες, 500 γρ. τριμμένη ντομάτα, 1 φύλλο δάφνης, 1 ξυλάκι κανέλα, 1 κουτ. γλυκού πελτές ντομάτας, 80 ml κόκκινο ξηρό κρασί, 70 ml ελαιόλαδο, αλάτι, φρεσκοτριμμένο πιπέρι, 500 γρ. ρύζι μπασμάτι, αλάτι, 40 ml ελαιόλαδο + 20 γρ. βούτυρο γιαούρτι αγελάδας στραγγιστό, για το σερβίρισμα (προαιρετικά)
Για να ετοιμάσουμε το κοκκινιστό μοσχάρι με ρύζι σε φόρμα, πρώτα στεγνώνουμε καλά το κρέας. Σε φαρδιά κατσαρόλα ζεσταίνουμε το ελαιόλαδο σε δυνατή φωτιά και σοτάρουμε τα κομμάτια του κρέατος μαζί με πιπέρι για 3-4 λεπτά, μέχρι να ροδίσουν.Προσθέτουμε το κρεμμύδι και σοτάρουμε για άλλα 2-3 λεπτά.Ρίχνουμε το σκόρδο και τον πελτέ και ανακατεύουμε για 2  λεπτά, μέχρι να καβουρδιστεί και ο πελτές.Ρίχνουμε το κρασί, αφήνουμε 2 λεπτά να εξατμιστεί το αλκοόλ και προσθέτουμε τη δάφνη, την κανέλα και νερό τόσο που να καλύπτει όλα τα υλικά.Χαμηλώνουμε τη φωτιά και σιγομαγειρεύουμε για 1 ώρα και 30 λεπτά.Προσθέτουμε την ντομάτα και αλάτι, δυναμώνουμε τη φωτιά και μαγειρεύουμε για άλλα 30 λεπτά, μέχρι το κρέας να μαλακώσει πολύ και να δέσει η σάλτσα.Παράλληλα, σε βαθιά κατσαρόλα με μπόλικο αλατισμένο νερό που κοχλάζει, βράζουμε το ρύζι σύμφωνα με τις οδηγίες της συσκευασίας του.Το σουρώνουμε και το ξαναβάζουμε στην άδεια πλέον κατσαρόλα.Σε τηγανάκι ζεσταίνουμε το λάδι με το βούτυρο μέχρι να λιώσει το βούτυρο.Περιχύνουμε το ρύζι και ανακατεύουμε καλά.Αδειάζουμε το όλον σε μια φόρμα του κέικ, το πιέζουμε με μια σπάτουλα ώστε να καταλάβει όλο τον χώρο της φόρμας και το αφήνουμε στην άκρη μέχρι να γίνει το κρέας.Σερβίρουμε το κρέας με το πιλάφι και, αν θέλουμε, με λίγο δροσερό γιαούρτι.
Μοσχάρι,Ρύζι